د امریکا په جکسن ښار کې سیلابونو خلک له پاکو اوبو محروم کړي 
د متحده ایالتونو د مسیسیپی په ایالت کې د تیرې اونۍ سیلابونو ددغه ایالت د مرکز جکسن ښار اوسیدونکي له پاکو اوبو څخه بې برخې کړي دي.  
سختو بارانونو او سیلابونو د مسیسیپي ایالت ځینې برخې تر اوبو لاندې کړې او په دغه ایالت کې بیړنی حالت اعلان شو. د جکسن ښار ښوونځيو، رستورانتونو او نورو سوداګریو په موقتي ډول خپلې دروازې وتړلې او چارواکو وویل نه پوهېږي چې د څښاک پاکې اوبه به کله بېرته برابرې شي. د سېلابونو له امله د جکسن د اوبو پاکولو مرکز او د اوبو رسولو سیستم په جزوي ډول له کاره لوېدلی. ناقدین وايي چې د زیاتره تور پوستو په دې ښار کې دا مسئله جدي ده او په خبره یې، جکسن ښار د تاریخ په اوږدو کې توکمپالنې ځپلی او اوس د اوبو د بحران سره مخامخ دی. د جکسن ښار ۱۶۰ زره اوسېدونکي، چې زیاتره یې تور پوستي دي، اړ شول چې خپل د اوبو چاره پخپله وکړي. د ښاروالۍ په نلونو کې اوبه د څښاک وړ ندي. د ښار اوسیدونکو ته ویل شوي چې دا اوبه جوش کړي. د امریکا د ملي ګارد غړي د جکسن ښار اوسېدونکو ته د څښلو اوبه رسوي. د جکسن خلک اړ دي چې ددغو اوبو د تر لاسه کولو دپاره په اوږدو کتارونو کې ودریږي. د میسیسیپي جمهوري غوښتونکي والي ټېټ ریویز د ملي ګارډ له ځواکونو د هغوی د هڅو له امله مننه وکړه. ریویز وویل، تر اوسه د اوبو نږدې درې میلیونه بوتلونه وېشل شوي دي. په ښار کې د اوبو د زېربنا په هکله پوښتنې راولاړې شوي او د اوبو رسولو سیستم په زیاتېدونکې توګه له خطر سره مخامخ دی. د جکسن ډیموکرات ښاروال چوکوی انتار لومومبا وویل، د اوبو سیستم د زوړوالي او ناکافي ترمیم ترڅنګ د چاپېریال اغېزې هم ویني. هغه زیاته کړه: "د اقلیم د بدلون اغېز هم ګورو. موږ ژمي کې زیات ساړه، اوړي کې ډېره ګرمي او په کال کې ډېر بارانونه وینو. دې ټولو زمونږ د ابو په سیستم اغېزه کړي ده." چارواکي وايي په جکسن کې د اوبو فشار مخ په ښه کېدو دی، خو ددي ځای ښاروال خبرداری ورکوي چې ښايي زړې نل لیکې ماتې شي. والي او ښاروال تېره اونۍ د امریکا د بېړنیو حالاتو ادارې (FEMA) له مشرتابه سره د اوبو د تصفیه کولو له فابریکې څخه لیدنه وکړه. د فیما مشر ډین کریسوېل وویل: "پر څه چې موږ یعني فیما همدا اوس تمرکز کوو، هغه دا دي چې دا باوري کړو چې د مسیسیپي د بېړنیو حالاتو اداره چمتو کړو چې پاکې اوبه، د بوتل اوبه، ورکړی شو او د دغه کار ملاتړ وکړو.” که څه هم د جکسن ښار ځېني اوسیدونکي چې د بوتل د اوبو د پېرلو وس لري، په خپلو موټرو کې اوبه وړي، خو سیمه ایز چارواکي وایي چې د اوبو د پاکولو فابریکه عاجل او اساسي حل ته اړتیا لري.